Familie soek steeds antwoorde ná moord | Maroela Media
Meer as drie weke nadat Ané Jacobs, 'n tienermeisie van Alberton, se halfnaakte liggaam in 'n veld gevind is, is niemand nog in verband met dié gru-moord in hegtenis geneem nie.
Kapt. Mavela Masondo, woordvoerder van die polisie, het Vrydag aan Maroela Media gesê die polisie is steeds besig met hul ondersoek na die moord en kon geen verdere besonderhede bekendmaak nie.
Maroela Media het vroeër berig Ané (16) se halfnaakte liggaam is op 1 November in 'n veld naby 'n sokkerklub in Alberton gevind, nadat sy die Saterdagaand vermis geraak het. Sy het kneuswonde aan haar gesig gehad en haar grimeersakkie is 'n paar meter weg van haar liggaam gevind. Haar liggaam is vermoedelik gesleep tot daar waar dit gevind is.
Fred Albrecht, Ané se oom wat as woordvoerder van die familie optree, het Vrydag aan Maroela Media gesê die familie sal binnekort met die polisie se ondersoekspan vergader om oor die vordering met die ondersoek te praat. Volgens Albrecht is daar aan hulle gesê dat die ondersoekbeampte reeds die uitslae van die forensiese ondersoek ontvang het, maar die uitslae is nog nie met die familie gedeel nie.
Anthea Jacobs, Ané se ma, het vroeër aan Maroela Media gesê Ané was die Saterdagaand saam met vriende uit. Toe Anthea die Sondagoggend wakker word, het sy gesien Ané is nie tuis nie. Sy het familie en Ané se vriendinne gekontak in 'n poging om haar op te spoor en later is 'n volskaalse soektog van stapel gestuur.
'n Verbyganger het Dinsdag op haar liggaam in die veld afgekom.
Lees alle vorige berigte oor Ané Jacobs op Maroela Media.
Shame so pragtig!! Daar is net ni meer woorde ni, soveel moorde in so kort tydjie, sterkte aan haar naasbestaandes. RIV Ane
Ouers moet verantwoordelikheid teen oor hul kinders neem. Vandag kan jy nie toelaat dat jou alleen uitgaan sonder toesig nie dis vrek gevaarlik. My dogter het al baie kwaad geword maar sy sal nie uit gaan sonder toesig nie. Sterkte aan die familie deur die moeilike tyd. Ons troos is bid tot ons Hemelse Vader.
Diè berigte maak mý bang. Ek het òòk kleindogters in hul tienerjare… Hul word soos goud opgepas. Hulle besoek nie eens klubs nie. Gelukkig het hulle 'n pappa wat intens in hulle belangstel & hulle deel meeste dinge met hom. Hy is ook 'n goeie rolmodel van hoè 'n pa & eggenoot moèt wees. Verder kan ons maar net bid. En net vir die rekord; hy is my skoonseun, niè mý "ou seuntjie" nie…
Innige meegevoel met die naasdestandes. Mag die Heilige Gees julle ryklik vertroos en naby wees. Onthou God is net ' n gebed ver.
Glo en vertrou sy is nou by Jesus.
Ek is innig jammer vir die ouers, maar vra myself hoe gaan slaap jy sonder dat jy seker is jou 16 jarige is by die huis? Daar is te veel gevaarlike predatore daar buite. Ouers moet weer ouers wees en na hul kinders kyk.